Dreigende staking in staatsdiens ‘sal krisis vererger’Thulas Nxesi, minister van indiensneming en arbeid (Foto: Jairus Mmutle/GCIS) Die dreigende staking van staatsdienswerkers kom op die ergste moontlike tyd waar miljoene Suid-Afrikaners ŉ stryd voer om ŉ bestaan te maak te midde van verhoogde sosio-ekonomiese probleme. Só sê Michael Cardo, die DA se skaduminister oor indiensneming en arbeid. “Minister Thulas Nxesi (ook waarnemende minister van staatsdiens en administrasie) moet nie op sy pos slaap soos met die onlangse Transnet-staking nie. Die minister moet gereed staan om te reageer kragtens artikel 150 van die Wet op Arbeidsverhoudinge om ŉ ineenstorting van die normale burgerlike funksies te voorkom,” sê Cardo. Vier vakbonde in die staatsdiens-onderhandelingsraad het sertifikate van nie-resolusie ontvang ná loononderhandelings vasgeval het. Dit is die gesondheidswerkersvakbond Nehawu, die verpleegstersvakbond Denosa, die polisievakbond Popcru en die gesondheidsdiensvakbond Hospersa. “Ons het in die verlede gesien hoe lede van dié vakbonde onverbiddelik voorbereid is om hul eie belange te stel bo die breër nasionale belang. Intussen maak die staatsdiensvereniging ook gereed om volgende week te staak. Hierdie vakbonde verteenwoordig gesamentlik meer as 800 000 staatsdienswerkers.” Cardo sê só groot staking sal verwoesting saai en talle staatsdienste, waarop mense staat maak, tot ŉ stilstand dwing. Artikel 150 van die wet gee die direkteur van die Kommissie vir Versoening, Bemiddeling en Arbitrasie (KVBA), op die minister se magtiging, goedkeuring om ŉ dispuut op te los deur versoening – ongeag of die dispuut na die kommissie se bedingingsraad verwys is of nie. Artikel 150 gee die direkteur ook die magtiging om ŉ raadgewende arbitrasiepaneel aan te stel, in openbare belang, om ŉ raadgewende arbitrasietoekenning toe te staan in dispute. “Minister Nxesi moet nie huiwerig wees om op die tone te trap van sy vakbond-kamerade nie. Hy moet bereid wees om kragtens artikel 150 op te tree en ŉ volskaalse krisis af te weer.” Denosa het intussen gesê vakbonde en werkgewers het van 31 Oktober tot 1 November vergader in ŉ poging om die dispuut oor salarisse op te los. “Ná die twee dag lange marathon het die werkgewer volstaan met 3%. Die dispuut is dus steeds nie opgelos nie. Die kommissaris het op 1 November ŉ sertifikaat van nie-resolusie aan die vakbonde uitgereik.” Dit beteken dat die vakbonde met ŉ staking kan voortgaan, sê Denosa.